Япэ къекIуэкIыгъуэм«Автозапчасть»-р щытокIуэ
Къэбэрдей-Балъкъэрым футболымкIэ и чемпионатым и япэ къекIуэкIыгъуэр иухащ. Абы пашэныгъэр щиIыгъщ Бахъсэн и «Автозапчасть»-м.
Зэхьэзэхуэм и япэ къекIуэкIыгъуэм щытекIуэр республикэм и чемпион хъу хабзэщ. Абы щIэхъуэпсырт Сэрмакъ и къуажэ стадионым щызэхуэза щIыпIэ командэмрэ Бахъсэн икIа «Автозапчасть»-мрэ. Мы зэIущIэм ипэ къихуэу, ахэр зэрызэщхьэщыкIыр очкоитI къудейт икIи текIуэныгъэр къэзыхьым бжьыпэр иубыдынут.
Лъэныкъуэхэр ерыщу зэпэщIэуващ икIи зыр адрейм къыпикIуэтыну я мурадтэкъым. Апхуэдэурэ, хэт нэхъ лъэщми зэхамыгъэкIауэ бжыгъэри къызэIуамыхауэ, джэгум и япэ Iыхьэр иухащ. Футболистхэм загъэпсэхухукIэ жьышхуэ зыщIэт уэлбанэр хъийм икIащ. ЩытыкIэр зэпIэзэрыт хъужыну командэхэр зыкъомрэ пэплъа щхьэкIэ, зыми зихъуэжакъым икIи судьяхэм ар пIалъэ кIыхькIэ зэпагъэун хуей хъуащ. Махуищ дэкIа иужькIэщ «Союз-Сэрмакъымрэ» «Автозапчасть»-мрэ аргуэру щызэпэщIэувэжар. Абы бахъсэндэсхэр 3:2-уэ щытекIуащ икIи бжьыпэм зыщагъэбыдащ. Сэрмакъым и футболистхэр иджы пашэм очкоитхукIэ къыкIэроху.
Ещанэ увыпIэр иIыгъыу мыгъэрей зэхьэзэхуэм и япэ къекIуэкIыгъуэр иухащ «Тэрчым». КъБР-м футболымкIэ щекIуэкI зэхьэзэхуэм и гуп нэхъыщхьэм хэт Тэрч районым и командэ закъуэм ар и ехъулIэныгъэшхуэщ икIи адэкIи пашэхэм ныкъуэкъуэгъу лъэщ яхуэхъуну фэ тетщ. Абы и щыхьэтщ Бабугент щыIэу иужьрей зэIущIэм тэрчдэсхэм щIыпIэ «ЛогоВАЗ»-м и гъуэм топибгъу зэрыдагъэкIар.
Республикэм и нэгъабэрей чемпионыр зэкIэ еплIанэщ. Абы и щхьэусыгъуэр «Къэхъуным» футболист щIалэщIэ зыбжанэ зэрыхагъэхьарщ икIи ахэр зэхьэзэхуэм хуэмурэ зэрыхэзагъэрщ.
Зэпеуэм къыщыкIэрыху дыдэхэм ящыщщ «Кэнжэр». Мыгъэрей зэхьэзэхуэм щригъэкIуэкIа джэгугъуэ 15-м ящыщу 14-м ар къыщыхагъэщIащ. Жыжьэ нэсакъым Псынэдахэ и «Родник»-ри. Очкоибл фIэкIа имыIэу иужь увыпIитIым я зым ар щытщ икIи щыты-кIэ гугъум къикIын папщIэ хуабжьу гугъу зригъэхьын хуейщ.
АдэкIэ щыгъуазэ фахуэтщIынщ Къэбэрдей-Балъкъэрым футболымкIэ и гуп нэхъыщхьэм иужьу щызэхэта зэIущIэхэм къарикIуа бжыгъэхэм: епщыкIуплIанэ джэгугъуэ — «Союз-Сэрмакъ» (Налшык) — «ЛогоВАЗ» (Бабугент) — 5:4, «Автозапчасть» (Бахъсэн) — «Родник» (Псынэдахэ) — 5:1, «Велес» (Къэрэгъэш) – «Спартак-Налшык-Д» (Налшык) — 3:2, «ГорИс-179-Кавказкабель» (Прохладнэ) — «Къэхъун» (Къэхъун) — 5:5, «Кэнжэ» (Кэнжэ) — «ХьэтIохъущыкъуей» (ХьэтIохъущыкъуей) — 3:5, «Тэрч» (Тэрч) — «Бахъсэн» (Бахъсэн) — 4:0, «Нарт» (Нарткъалэ) — «Бедик» (Арщыдан) — 3:4, «Iэдииху» (Iэдииху) — «Псыгуэнсу» (Псыгуэнсу) — 3:5; епщыкIутхуанэ джэгугъуэ — «Родник» — «ГорИс-179-Кавказкабель» — 1:3, «ЛогоВАЗ» — «Тэрч» — 5:9, «Хьэ-тIохъущыкъуей» — «Велес» — 4:1, «Союз-Сэрмакъ» — «Автозапчасть» — 2:3, «Бедик» — «Кэнжэ» — 5:0, «Къэхъун» — «Псыгуэнсу» — 6:1, «Бахъсэн» — «Iэдииху» — 2:0, «Спартак-Налшык-Д» — «Нарт» — 0:0.
Къэбэрдей-Балъкъэрым футболымкIэ и чемпионатым и етIуанэ къекIуэкIыгъуэм бадзэуэгъуэм и 23-м щIидзэнущ.
Хьэтау Ислъам.
